Zitationshinweis: 
Katrin Moeller und Andreas Müller: Transkription der Quellen: Nr. 02, Lulow, Claus, Urgicht Rostock 1543, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13763.

Urgicht Claus Lulow 1543
p. 10r
[02-01] Anno xliij des Midtwekens vor Jaco =
bj Qwa(m) Clawes Lulow va(n) Nieuhußen 
de wickſterer vor gericht vm(m)e ßÿner vndaeth 
vnd touerie wille(n) (et cetera)  welckere Tho dem(e) 
erſte(n) hefft apenbar(e) bekant. Dat he Marcus 
Karowe(n) frowe Her by(n)ne(n) Roſtock. dorch ßine 
vij geiſterer der ere name(n) her nedd(en) vorte =
kent ßint dede ock Jn ßÿnem(e) gehorßa(m) vnd 
gebede ßy were(n), ßo hefftig(e) hedde an taſte(n) 
lat(en) vnd dat Huß ock affgemarcket vnd pan 
tzerueg(en) lat(en) va(n) weg(en) der iiij ſuluere(n) lepel 
de dar Im(m) huße ſchold(en) vorlare(n) weße(n) we(nt)te 
sÿne Seue(n) geiſtere were(n) na ßÿner vthßage 
va(n) der arth, dat ße keine log(en) liden kond(en). 
p. 10v
Sunder(e)n den recht ſchuldige(n) vormeld(en) (item) Ock were(n) 
de vij geiſter(e) tho der tidt alße he dar Jege(n)werdich 
was nicht bÿ der Krancke(n) frowe(n) Su(n)der(e)n 
ße hedde noch j stu(m)me(n) geiſt bÿ ſick. de ße ßo bep =
erde vnd plagede. den wolde he ock wol balde 
va(n) er bring(en) Ock wolde he er de Kranckheit 
wol wedder beneme(n)e dar he doch with brodt 
vnd fletende water wo wol nicht gehulpe(n) 
dar Jege(n)werdich to gebruket hefft. Ouerſt he 
moſte thom(e) erſte(n) etlich gelt hebbe(n), dar va(n) he 
ßÿne(n) vij geiſter(e)n Jm(e) dele moſte wat aff geue(n) 
alßo dat he tho der tÿdt va(n) Marc(us) Karowe(n) 
iv ß(chilling) lub(esch) mit der bedregerie gekreg(en) hefft (et cetera) 
Dar he(n) baue(n) hefft Marcus Karow eme noch 
v guld(en) to geue(n)de togeſecht vnd gelauet, dar 
he eme de frowe(n) konde wedder to passe ma =
ke(n), dar he Ja to geſecht hefft, vnd derhalue(n) 
were he ock Jn ßin huß gekame(n). dat he den 
Stu(m)me(n) geiſt. dede noch bÿ der frowe(n) were 
va(n) er bring(en) wolde we(n)te he hedde auer de 
vij geiſtere vnder welckere(n) eÿn de keißer wer(e), 
to hetende vnd to bedende de fulle kame(ne) macht 
vnd bouell wol alße dar he ße ock schone auer 
hundert edder dußent mile weges ßendende 
wurde, moſte ße eme wol gehorßa(m)me ßin vnd 
ßin werff vthricht(en) (et cetera) Ock hefft sick Clawes lu =
low hore(n) lat(en) Jdt were eme va(n) herte(n) leith 
dat he der gud(en) frowe(n) dat angeda(n) hedde, we(n)te 
ße hedde eme vake(n) etent vnd drinkent vorge =
ßettz alße ße noch j Ju(n)ckfrowe was vnd mit 
erer Guſter der Krowelſche(n) Jm(e) huße was (et cetera) 
Jt(em) de name(n) der Soue(n) geiſter(e) ßint desse, 
de erſte heth polbarius vnd Js de ouerſte edder 
Keÿßer, de ander Reprobuſck de drudde alſeri =
cus de verde auſtrionu(m) de veffte vacarius 
de Soſte Ramarius vnd de Soue(n)de Bollianus 
Jt(em) deſſe vorge(nanten) geiſtere hefft eme j olde frowe 
genometh Gertrudt (et cetera). de to der tidt mit em(e) 
to huß lach, wedder auer geue(n) (et cetera) 
[02-02] Thom(e) andere(n) hefft Clawes Lulow bekant 
dat he va(n) der Geueſche(n) to dem(e) Wike(n)hage(n) 
p. 11r
gelert hefft he ſcholde eÿne(n) luns Jn dreer du =
uel name(n) vth dem(e) wag(en) neme(n) dar de ma(n) 
vp eÿne(n) Su(n)dach mit tho der Mole(n) geweße(n) 
were, vnd den suluig(en) luns ſchole he den 
lud(en). den he wat qwades gu(n)de Jn dreer du =
uel name(n) vor dat dore effte doͤre(n) Jn de erde 
ſlan alße dat dat er dar auer ginge ßo 
ſcholde den lud(en) ere qwick vnd vel gelich alße 
de dach vorgan vnd vm(m)e kame(n) (et cetera) Jt(e)m 
dath ſuluige hefft he Hans Moltke(n) tho war =
ſtorpe vp eÿn mall gedan vnd de lůns Js ock 
noch Jn der erde gefu(n)d(en) word(en) (et cetera) 
[02-03] Thom drudd(en) male hefft he bekant. dat he 
Dat korne vp dem(e) ſtucke. dar Jacob Schillin =
ges alße ßines nabers perde va(n) gegete(n) vnd 
beßabbet hedd(en). hefft affgeſned(en) vnd dat sului =
ge Jn drier duuel name(n) Jn eÿnen rhohed(en) 
vadem(m) gebu(n)d(en) vnd Jn den rock gehengeth 
vnd gelick alße dat korne na der hant ver =
dorrede. ßint ock sÿnes nabers perde vordor =
eeth vnd vorga(n). vnd thom(m) lateſte(n) geſtorue(n) (et cetera) 
[02-04] Thom(e) verd(en) hefft he bekant. dat he eÿne(n) 
van ßÿne(n) vij geiſtere(n) dar tho gehath hefft, 
dat he moſte he(n)neke Reuelthowe(n) to Szize(n)dor =
pe vp j mal mit dem(e) gule(n) vm(m)e smithe(n). Dith 
dede he daru(m)me. dat he(n)nike ene vp Gedan =
niges dage mit der Swepe(n) vm(m)e drü koͤp =
how. vnd mit den Koÿe(n) va(n) dem(e) roggen 
acker Jagede (et cetera)
[02-05] Thom(e) veffte(n) hefft Clawes Lůlow bekant 
dat he den lud(en) de dar gelt edder anders wes 
vorlare(n) hedd(e) gelert hefft. Sze ſchold(en) iij eÿ(n) =
ste(m)melinge vp iij So(n)dage na malck ander 
baůe(n) tho hope boghe(n) vnd deſůlůige Jn drier 
důůel name(n) to hope bind(en). vnd dar eÿne(n) 
grote(n) Sten Jn den dren So(n)dage tuſke(n) vp 
de twige legg(en) vnd gelick alße de Sten de ſte(m) =
me(n) beſwaret. alßo ſcholde ock des minſchen 
herthe. de dat gelt edder anders wes hedde, 
beſweret vnd bange werd(en). dat he nicht rowe(n) 
ſcholde. er he dat Je(n)ne wedder to der ſtede brochte, 
dith hedde he ock va(n) der vorgeſch(reuen) Geůeſche(n) geleret (et cetera)
p. 11v
[02-06] Thom(e) Soſt(en) hefft Clawes lulow bekant dat 
he pawel wilke(n) tho wieghendorpe {dem(e) 
sÿne perde kranck vnd Jm(e) dele aff geſtorue(n) 
were(n)} gelert vnd radt gegeue(n) hefft. he ſcholde 
neme(n) eÿne(n) perde koͤp va(n) den geſtorte(n) perd(en) 
vnd graůe(n) den Jn den perde ſtall Jn drier 
důůel name(n) vnd ßo de Je(n)ne de Jdt ßÿnen 
perd(en) angedan vnd betoůert hedde, dar Jnth 
huß qweme ſcholde doͤff vnd blinth werd(en). 
wo ock der frowe(n) de dar Jm(e) dorpe vp dem(e) 
Karckhaůe plach to wane(n)de wedderůare(n) Js vnd 
Js ij Jare vorled(en) (et cetera) 
[02-07] Thom(e) Soued(en) hefft Clawes Lůlow bekant dat 
he hinrich Kegebeͤne tho Nienhuße(n) dorch ßÿne 
geiſtere den geůel van ßÿne(n) huße hefft dale 
werpe(n) late(n) daru(m)me he ene Jm pingeſten 
vor eÿne(n) toůerer geſchuld(en) hedde (et cetera) 
[02-08] Thom(e) acht(en) hefft he bekant, dat Clawes Ka(n)ter 
tho Glaßow Jm(e) lande tho wende(n) dem(e) ßin 
korne vp dem(e) acker vordorůe(n) was, gelert 
hefft he ſcholde va(n) sÿne(n) acker iij hantfůll 
erde neme(n) vnd Jn sÿne(n) rechtere(n) Schoͤ gethe(n) 
vnd dat suluige ertrike Jn drier důuel na =
me(n) vp ßÿnes nabers acker gete(n), dat korne 
ſcholde ock ßo vorderůe(n) alße ßin vordorue(n) was. 
hir vor hefft he em(e) xiiij ß(chilling) su(n)d(esch) gegeůe(n) vnd 
Js geweße(n) Jn der vor ga(n)g(en) vaſte(n) (et cetera) 
[02-09] Thom(e) Neged(en) hefft he bekant dat he va(n) der Za =
nekeſche(n) tho Barthe iiij ß(chilling) lub(esch) entfa(n)g(en) hefft 
dat he ßÿne geiſtere dar tho hedde, dat ße de 
frowe de ere bere vordorůe(n) hedde moſt(e) tho er 
Jnth Huß ſchaff(en) vnd was xiiij dage vor wi =
nacht(en) (et cetera) 
[02-10] Thom(e) Teind(en) hefft Clawes Lulow bekant 
dat he by(n)ne(n) Barthe Jn hůnemorders Huße 
thom(e) S(ankt) Jůrg(en) van eÿner(en) frowe(n) ock ij ß(chilling) lub(esch) 
entfa(n)ge(n) hefft dat he ßÿne geiſtere dar to hedde 
p. 12r
dat ße ere(n) vorlare(n) hoÿke(n) moſt(e) er wedder tho 
den hand(en) ſchaffeth, vnd was done sulueſt (et cetera) 
Hir vp alle dit vorgeſch(reuene) Js Clawes Lůlow 
Kame(n) Jn de Hechte. vth der Hechte to Rechte 
vnd eme Js gefraget eÿns twie drie wat 
he dar to ßede, Dar he Ja to ßede vnd beſtůnt 
des Hir vp gaff ordel vnd recht. dat he noch 
acht edder vorſprake(n) ſcholde geneth(en) Su(n)der(e)n 
ſcholde den banth daru(m)me lid(en) vnd me ſchal 
ene vth dem(e) dore led(en). vnd bÿ dem(e) Galge(n) 
Jn eÿ(ne) fůre werpe(n) vnd vorberne(n) Sunder(e)n 
ey(n) Erbar(en) Radt wolde eme gnade bewiße(n) 
Dith allent halue(n) hefft he va(n) word(en) to word(en) 
ßo bekant Jn Jege(n)werdicheit der Erßame(n) 
Richte her(e)n alße Her Peter Bru(m)mer vnd H(er) 
Michel Geiſmer vnd twier beßeth(en) borgere 
alße Thewes Kueßeke vnd Simo(n) Brůn 
de Haneke(n)maker (et cetera)